Babelscape/SREDFM huggingface dataset:
Γιόχαν Γκάλτουνγκ

Ο Γιόχαν Γκάλτουνγκ (γεννηθείς στις 24 Οκτωβρίου 1930) είναι Νορβηγός κοινωνιολόγος, μαθηματικός και κύριος θεμελιωτής των σπουδών περί ειρήνης και συγκρούσεων. Το 1959 ίδρυσε το Ίδρυμα του Όσλο για την Έρευνα περί Ειρήνης (Peace Research Institute Oslo), όπου διετέλεσε ως διευθυντής μέχρι το 1970. Επίσης το 1964 δημιούργησε την εφημερίδας για την Έρευνα περί Ειρήνης (Journal of Peace Research). Το 1969 ανέλαβε την πρώτη έδρα σε θέματα ειρήνης και συγκρούσεων, στο Πανεπιστήμιο του Όσλο. Παραιτήθηκε από τη θέση αυτή το 1977 και από τότε χρημάτισε καθηγητής σε μερικά άλλα πανεπιστήμια. Από το 1993 είναι διακεκριμένος Καθηγητής σπουδών περί ειρήνης στο Πανεπιστήμιο της Χαβάης. Το 1987 του απονεμήθηκε το Right Livelihood Award (γνωστό και ως εναλλακτικό Νόμπελ Ειρήνης) από το Σουηδικό κοινοβούλιο.

Ο Γκάλτουνγκ είναι γνωστός για τη συνεισφορά του στα μαθηματικά και την κοινωνιολογία στη δεκαετία του 1950, στην πολιτική επιστήμη στη δεκαετία του 1960, στα οικονομικά και την ιστορία στη δεκαετία του 1970, στην μακρο-ιστορία, ανθρωπολογία και θεολογία στη δεκαετία του 1980. Έχει αναπτύξει μερικές θεωρίες με σημαντική επιρροή. Σε αυτές συμπεριλαμβάνονται η διάκριση μεταξύ θετικής και αρνητικής ειρήνης, η δομική βία, θεωρίες για την επίλυση συγκρούσεων, η δομική θεωρία του ιμπεριαλισμού και η θεώρηση των Ηνωμένων Πολιτειών της Αμερικής (ΗΠΑ) ως δημοκρατία και αυτοκρατορία ταυτοχρόνως.
Άννα Βαρβαρέσου

Η Άννα Βαρβαρέσου-Τζόγια (Παλαιό Φάληρο, 1921 - Αθήνα, 1 Φεβρουαρίου 2007) ήταν Ελληνίδα μεταφράστρια θεατρικών έργων. Έχει μεταφράσει περισσότερα από 100 θεατρικά έργα από τα αγγλικά, τα γαλλικά, τα γερμανικά και κυρίως τα ιταλικά, από επιφανείς συγγραφείς.
Η κερένια κούκλα

Η κερένια κούκλα είναι το δεύτερο βιβλίο του Κωσταντίνου Χρηστομάνου, που εκδόθηκε σε βιβλίο το 1911, μετά τον θάνατο του συγγραφέα. Το 1908 είχε δημοσιευθεί σε συνέχειες στις εφημερίδες. Είναι ένα βιβλίο που περιγράφει μια λυπητερή ιστορία μεταξύ 3 νέων, της Βεργινίας, η οποία πάσχει από αναιμία, του Νίκου, ο οποίος είναι ο άντρας, και της Λιόλιας, η οποία φροντίζει τη Βεργινία. Η Λιόλια και ο Νίκος ερωτεύονται, ενώ η Βεργινία πεθαίνει. Τελικά, ο Νίκος και η Λιόλια παντρεύονται και αποκτούν ένα παιδί, ίδιο η Βεργινία, το οποίο όμως πεθαίνει. Η πλοκή εξελίσσεται στην Αθήνα, στην περιοχή του λόφου του Φιλοπάππου. Το κείμενο έχει χαρακτηριστεί ως ποιητική πεζογραφία ή ρεαλιστικό μυθιστόρημα.
Ναούμ Σπανός

Ο Ναούμ Σπανός ή Σπανομαρίας (Χρούπιστα (Άργος Ορεστικό) 1872 - Νέα Σμύρνη 1955), γνωστός και ως "καπετάν Απίκραντος", ήταν σημαντικός Έλληνας Μακεδονομάχος οπλαρχηγός από τη Χρούπιστα (Άργος Ορεστικό) Καστοριάς.
Μιχαήλ Κοκκίνης

Ο Μιχαήλ Κοκκίνης (; Χίος – 10 Απριλίου 1826 Μεσολόγγι) – ήταν Έλληνας μηχανικός και ήρωας του 1821. Σκοτώθηκε στην Έξοδο του Μεσσολογγίου. Ο Κωνσταντίνος Παπαρρηγόπουλος αναφέρει στην «Ιστορία» του ότι έπεσε στην Έξοδο «ο πλείστον συντελέσας εις την άμυναν μηχανικός Μιχαήλ Κοκκίνης».
Πράτο

Το Πράτο (ιταλικά: "Prato") είναι πόλη και "comune" στην Τοσκάνη της Ιταλίας, ενώ, ταυτόχρονα, αποτελεί και έδρα της Επαρχίας του Πράτο. Η πόλη βρίσκεται στους πρόποδες του Μόντε Ρετάια (768 μ. ύψος), την τελευταία βουνοκορφή στην οροσειρά των Καλβάνα. Το χαμηλότερο υψόμετρο εντός των ορίων του δήμου είναι τα 32 μέτρα, κοντά στο Κασίνε ντι Τάβολα, ενώ το μεγαλύτερο η βουνοκορφή του Μόντε Κανταγκρίλλο στα 818 μέτρα. Ο ποταμός Μπισέντζιο, ένας παραπόταμος του Άρνο, κυλά κατά μήκος του.

Από ιστορικής άποψης, η οικονομία του Πράτο βασιζόταν, ανέκαθεν, στην υφαντουργία. Τα πασίγνωστα Έγγραφα Ντατίνι αποτελούν σημαντική συλλογή εγγράφων της ύστερης μεσαιωνικής περιόδου σχετικά με την ιστορία της οικονομίας και του εμπορίου, τα οποία συνεγράφησαν το διάστημα μεταξύ του 1363 και του 1410. Το Μουσείο Υφαντουργίας επίσης φωτίζει σημαντικά τη συγκεκριμένη περίοδο της ιστορίας της πόλης.

Το Πράτο αποτελεί, επίσης, κέντρο του κινήματος "slow food", με την μαζική παραγωγή τοπικών εδεσμάτων, συμπεριλαμβανομένου του καντούτσι, ένα είδος "biscotti", το οποίο πωλείται από τοπικούς φούρνους.

Από τα τέλη της δεκαετίας του 1950, η πόλη γνώρισε την άφιξη σημαντικότατου αριθμού μεταναστών, αρχικά από τη Νότια Ιταλία, ενώ στη πορεία από άλλες χώρες, με σημαντικότερη όλων αυτών των εθνικών μειονοτήτων να είναι η κινέζικη η οποία πρωτοεγκαταστάθηκε στα μέρη στα τέλη της δεκαετίας του 1980. Με περισσότερους από 189.000 κατοίκους, το Πράτο είναι η δεύτερη μεγαλύτερη πόλη της Τοσκάνης και η τρίτη μεγαλύτερη στην Κεντρική Ιταλία, μετά τη Ρώμη και τη Φλωρεντία.
ΑΕΜ Μεσόγης-Γιόλου

Η Αθλητική Ένωση Μεσόγης-Γιόλου ή η ΑΕΜ Μεσόγης-Γιόλου (διαβάζεται «αέμ») ήταν κυπριακή ποδοσφαιρική ομάδα με έδρα την Μεσόγη της επαρχίας Πάφου. Ιδρύθηκε το 1985 ως Αθλητική Ένωση Μεσόγης. Η ομάδα είχε συμμετοχές στη Β΄ κατηγορία, στη Γ΄ κατηγορία και στη Δ΄ κατηγορία ποδοσφαίρου της Κύπρου. Είχε κατακτήσει ένα πρωτάθλημα Γ΄ κατηγορίας και ένα πρωτάθλημα Δ΄ κατηγορίας.
Σωτήρης Τσιτσιπής

Ο Σωτήρης Τσιτσιπής (Λοκρός) (1918-1949) ήταν Έλληνας στρατιωτικός, αντιστασιακός, διοικητής τάγματος του ΕΛΑΣ και ταγματάρχης του ΔΣΕ.
Παντελής Λάσκας

Ο Παντελής Λάσκας (Καπετάν Πελοπίδας) (1915-1948) ήταν κομμουνιστής, αντιστασιακός, καπετάνιος του ΕΛΑΣ και του ΔΣΕ.
Νέος Αιώνας Τρικώμου

Ο Νέος Αιώνας Τρικώμου ήταν κυπριακή ποδοσφαιρική ομάδα από το Τρίκωμο της επαρχίας Αμμοχώστου. Η ομάδα είχε πολλές συμμετοχές στη Β΄ κατηγορία Κύπρου. 

Ως σωματείο, ο Νέος Αιώνας ιδρύθηκε το 1900, όντας το αρχαιότερο σωματείο της Κύπρου. Ο σύλλογος εξακολουθεί να υφίσταται σαν πολιτιστικό σωματείο. Μετά την τουρκική εισβολή το 1974, ο Νέος Αιώνας έγινε προσφυγικό σωματείο έχοντας επαναδραστηριοποιηθεί στη Λεμεσό.
Εθνικός Αστέρας Λεμεσού

Ο Εθνικός Αστέρας Λεμεσού (ή ο Εθνικός Αστήρ) ήταν κυπριακή ποδοσφαιρική ομάδα με έδρα τη συνοικία Αγίου Ιωάννη της Λεμεσού. Η ομάδα είχε 10 συμμετοχές στη Β΄ κατηγορία και 5 συμμετοχές στη Γ΄ κατηγορία. Χρώματα της ομάδας ήταν το μπλε, το άσπρο και το κίτρινο.
Λία Μισέλ

Η Λία Μισέλ Σαρφάτι ("Lea Michele Sarfati", 29 Αυγούστου 1986) είναι Αμερικανίδα ηθοποιος, τραγουδίστρια, συνθέτρια μουσικής και συγγραφέας. Η Μισέλ έγινε γνωστή με το ρόλο της ως Ρέιτσελ Μπέρι στην Αμερικάνικη σειρά Glee του καναλιού Fox (2009-2015). Έχει δεχτεί πολλές θετικές κριτικές για αυτόν τον ρόλο που επίσης της χάρησε αρκετά βραβεία και υποψηφιότητες εκ των οποίων τα σημαντικότερα ήταν δύο Χρυσές Σφαίρες και μια υποψηφιότητα για βραβείο Έμμυ.

Η Μισέλ άρχισε να εργάζεται επαγγελματικά ως ηθοποιός στην ηλικία των 9 ετών σε παραγωγές του Μπρόντγουεϊ, όπως Οι Άθλιοι(Les Misérables), Ragtime, και Βιολιστής στη Στέγη(Fiddler on the Roof). Το 2006 πήρε τον πρωταγωνιστικό ρόλο της Wendla στο Μιούζικαλ του Μπρόντγουεϊ Spring Awakening για τον οποίο δέχτηκε υποψηφιότητα για Drama Desk Award.

Το 2011 πρωταγωνίστησε στην ταινία New Year's Eve μαζί με τους Άστον Κούτσερ ,Ρόμπερτ Ντε Νίρο και Χάλι Μπέρι. 
Το 2014 δάνεισε τη φωνή στη Ντόροθυ, ηρωίδα ταινίας κινουμένων σχεδίων η Επιστροφή στη χώρα του Οζ (Legends of Oz: Dorothy). To 2015 ανακοινώθηκε ότι θα πρωταγωνιστήσει στην ανερχόμενη τηλεοπτική σειρά Scream Queens στο πλευρό των Emma Roberts, Jamie Lee Curtis, και Abigail Breslin καθώς και στην ταινία The Layover στο πλευρό της Kate Upton. Ωστόσο αργότερα ανακοινώθηκε ότι αποχώρησε απο τους συντελεστές της ταινίας λόγω φωρτομένου προγράμματος.

Στην καριέρα της ως τραγουδίστρια η Μισέλ έχει υπoγράψει συμβόλαιο με την Columbia Records ως σόλο καλλιτέχνης το 2012. Το πρώτο της single, Cannonball κυκλοφόρησε στις 10 Δεκεμβρίου 2013. Το πρωτό της άλμπουμ της Louder κυκλοφόρησε στις 4 Μαρτίου 2014.
Το πρώτο της βιβλίο Brunette Ambition κυκλοφόρησε στις 20 Μαΐου 2014 και δημοσιεύθηκε από την εταιρία Harmony Books ενώ το δεύτερο βιβλίο της You First κυκλοφόρησε 22 Σεπτεμβρίου 2015 από την εταιρεία Random House .

Κατηγορία:Αμερικανίδες τραγουδίστριες
Κατηγορία:Βραβευμένοι με Γκράμι
Κατηγορία:Αμερικανίδες ηθοποιοί κινηματογράφου
Κατηγορία:Αμερικανίδες ηθοποιοί τηλεόρασης
ΣΕΚ Αγίου Αθανασίου

Η Αθλητική Ένωση Νέων ΣΕΚ Αγίου Αθανασίου (ή η ΣΕΚ Αγίου Αθανασίου) είναι κυπριακή ποδοσφαιρική ομάδα από τον Άγιο Αθανάσιο της επαρχίας Λεμεσού. Χρώματα της ομάδας είναι το μπλε και το άσπρο. Η ομάδα έχει 3 συμμετοχές στη Β΄ κατηγορία ποδοσφαίρου της Κύπρου. Έχει κατακτήσει 2 πρωταθλήματα Γ΄ κατηγορίας και ένα πρωτάθλημα Δ΄ κατηγορίας.
Εληά Λυθροδόντα

Ο Εθνικός Γεωργικός Σύλλογος Λυθροδόντα «Η ΕΛΗΑ» (ή η Εληά Λυθροδόντα) είναι αθλητικός σύλλογος από το χωριό Λυθροδόντας της επαρχίας Λευκωσίας. Η ποδοσφαιρική ομάδα της Εληάς έχει πολλές συμμετοχές στη Γ΄ κατηγορία και στη Δ΄ κατηγορία ποδοσφαίρου της Κύπρου.
Χουάνγκ Μινγκ

Ο Χουάνγκ Μινγκ (στα Κινέζικα: 黄鸣) (γεννηθείς το 1958) είναι Κινέζος μηχανικός και πολιτικός, ερευνητής ηλιακής ενέργειας και καινοτόμος επιχειρηματίας. Είναι δημιουργός της εταιρίας Himin Solar, η οποία κατασκευάζει ηλιακούς θερμοσυσσωρευτές. Η εταιρία αυτή έπαιξε κεντρικό ρόλο στην ανάπτυξη της "Ηλιακής κοιλάδας" στην πόλη Ντεζού.

Διετέλεσε αντιπρόσωπος στην 10η και 11η Λαϊκής Εθνοσυνέλευση. Ως πολιτικός, έπαιξε κεντρικό ρόλο στην ανάπτυξη των ανανεώσιμων πηγών ενέργειας στην Κίνα, καθώς υπήρξε συντάκτης του νόμου για τις ανανεώσιμες πηγές ενέργειες. Ο νόμος αυτός υιοθετήθηκε το 2005, τέθηκε σε εφαρμογή το 2006, και απέκτησε παγκόσμιο αντίκτυπο.

Για όλα τα παραπάνω, αποκαλείται από μερικούς "Ο Ηλιακός Βασιλιάς της Κίνας".

Το 2011, το Σουηδικό Κοινοβούλιο απένειμε στον Χουάνγκ Μινγκ το Βραβείο Ορθής Διαβίωσης ("Right Livelihood Award"), γνωστό και ως εναλλακτικό Νόμπελ Ειρήνης.
Lunar Orbiter 5

Το Lunar Orbiter 5 ήταν ένα μη επανδρωμένο διαστημόπλοιο, το τελευταίο του προγράμματος Lunar Orbiter, που αναπτύχθηκε από την NASA κατά την διάρκεια της δεκαετίας του 1960. Όπως συνέβη και με τα τέσσερα προηγούμενα, κύριος στόχος ήταν η εύρεση κατάλληλων περιοχών για την προσσελήνωση των αποστολών του προγράμματος Surveyor, καθώς και του επανδρωμένου Apollo. Το διαστημόπλοιο φωτογράφησε επίσης περιοχές της αθέατης από την Γη πλευράς της Σελήνης και διέθετε επιστημονικό εξοπλισμό για την μέτρηση των επιπέδων ραδιενέργειας, τις προσκρούσεις μικρομετεωρητών και την συλλογή γεωδαιτικών δεδομένων.
Τα τέκνα του πλοιάρχου Γκραντ

Τα τέκνα του πλοιάρχου Γκραντ (γαλλικά: "Les Enfants du capitaine Grant") είναι μυθιστόρημα του Γάλλου συγγραφέα Ιουλίου Βερν το οποίο δημοσιεύθηκε το 1867-1868. Η αρχική έκδοση έγινε από τον Pierre-Jules Hetzel και περιέχει εικονογραφήσεις του Édouard Riou. Το 1876 επαναδημοσιεύτηκε από τον εκδοτικό οίκο "George Routledge & Sons" ως τρίτομο έργο με τίτλο «"A Voyage Round The World"» ("Ένα ταξίδι στον κόσμο"). Οι τρεις τόμοι είχαν υπότιτλους «"Νότια Αμερική"», «"Αυστραλία"» και «"Νέα Ζηλανδία"».
Εξελσιόρ Ατλετίκ Κλαμπ ντε Ρουμπαί

Η Εξελσιόρ Ατλετίκ Κλαμπ ντε Ρουμπαί (γαλλ. Excelsior Athlétic Club de Roubaix) ήταν γαλλική ποδοσφαιρική ομάδα από την πόλη Ρουμπαί (Roubaix). Ιδρύθηκε το 1928 και διαλύθηκε το 1995. Έδρα της ομάδας ήταν το Stade Amédée Prouvost. Συμμετείχε στην ανώτατη κατηγορία για πρώτη φορά στο Γαλλικό πρωτάθλημα ποδοσφαίρου ανδρών 1932-33 και την ίδια περίοδο κέρδισε το πρώτο της σημαντικό τρόπαιο, το Κύπελλο Γαλλίας (ποδόσφαιρο ανδρών). Διαλύθηκε το 1995 λόγω οικονομικών προβλημάτων.
Ετουάλ Σπορτίβ ντυ Σαχέλ

Η Ετουάλ Σπορτίβ ντυ Σαχέλ (αραβικά: النجم الرياضي الساحلي) είναι ένας αθλητικός σύλλογος από την Τυνησία, περισσότερο γνωστός για το ποδοσφαιρικό του τμήμα. Διαθέτει ακόμη τμήματα χειροσφαίρισης, πετοσφαίρισης, καλαθοσφαίρισης, τζούντο και πάλης. Η ποδοσφαιρική ομάδα είναι μια από τις δύο ομάδες στον κόσμο, μαζί με την Γιουβέντους, που έχει κερδίσει όλες τις ηπειρωτικές διοργανώσεις και η μόνη που έχει κερδίσει όλες τις διασυλλογικές διοργανώσεις της Αφρικανικής Συνομοσπονδίας Ποδοσφαίρου. Ο σύλλογος ιδρύθηκε στις 11 Μαΐου του 1925.
Κριστίν Τσάμπακ

Η Κριστίν Τσάμπακ ("Christine Chubbuck", 24 Αυγούστου 1944 - 15 Ιουλίου 1974) ήταν Αμερικανίδα δημοσιογράφος που αυτοκτόνησε κατά τη διάρκεια ζωντανής τηλεοπτικής μετάδοσης. Η Τσάμπακ είχε σχεδιάσει την αυτοκτονία της και μάλιστα είχε γράψει και την είδηση του τραυματισμού που διάβασαν αργότερα οι συνάδελφοί της. Σύμφωνα με μαρτυρίες παρουσίαζε συμπτώματα κατάθλιψης που μάλλον σχετίζονταν στην μοναχική ζωή της.
Θλιμμένη Τζάσμιν

Θλιμμένη Τζάσμιν (αγγλικά: Blue Jasmine) είναι αμερικανική δραματική ταινία παραγωγής 2013, σε σκηνοθεσία και σενάριο του Γούντι Άλεν. Πρωταγωνιστεί η Κέιτ Μπλάνσετ στο ρόλο της Τζάσμιν, μιας πλούσιας Νεοϋορκέζας, η οποία μετά τη διάλυση του γάμου της και αφού έχει χάσει όλη της την περιουσία, προσπαθεί να φτιάξει από την αρχή τη ζωή της. Έτσι αναγκάζεται να μετακομίσει στο Σαν Φρανσίσκο και να μείνει μαζί με την αδερφή της. Στην ταινία επίσης συμμετέχουν οι Άλεκ Μπάλντουιν, Σάλι Χόκινς, Μπόμπι Καναβάλι, Λούι Σ.Κ., Άντριου Ντάις Κλέι, Πίτερ Σάρσγκααρντ και Μάικλ Στούλμπαργκ.

Η ταινία κυκλοφόρησε στους κινηματογράφους στις 13 Αυγούστου 2013. Απέσπασε θετικά σχόλια από τους κριτικούς με τους περισσότερους να επαινούν την ερμηνεία της Μπλάνσετ. Με προϋπολογισμό 18 εκατομμύρια δολάρια απέφερε 97,5 εκατομμύρια δολάρια παγκοσμίως και έλαβε τρεις υποψηφιότητες για Όσκαρ ενώ βραβεύτηκε με τη Χρυσή Σφαίρα, το BAFTA, το Screen Actors Guild Award και το Όσκαρ Α' Γυναικείου Ρόλου για την ερμηνεία της Μπλάνσετ.
Στέλιος Παναγόπουλος

Ο Στέλιος Παναγόπουλος (γεν. το 1939) είναι Έλληνας επιχειρηματίας και τραπεζίτης που διετέλεσε, μεταξύ άλλων, διοικητής της Εθνικής Τράπεζας, ευρωβουλευτής του ΠΑΣΟΚ και πρόεδρος και διευθύνων σύμβουλος της Επενδυτικής Τράπεζας της Ελλάδος.

Είναι ο νεότερος σε ηλικία διοικητής στην ιστορία της Εθνικής Τράπεζας (43 ετών όταν ανέλαβε).
Δουκάτο του Μομφερράτου

Το Δουκάτο του Μομφερράτου () δημιουργήθηκε στη θέση των εναπομείναντων εδαφών της Μαρκιωνίας του Μομφερράτου () αφότου ο τελευταίος άρρην απόγονος των Παλαιολόγων απεβίωσε το 1533 και η μαρκιωνία είχε περάσει, για σύντομο διάστημα, υπό ισπανικό έλεγχο (έως το 1536). Μετά από εκείνη τη σύντομη περίοδο, πέρασε με επιγαμία στην κατοχή των Γκονζάγα, Δουκών της Μάντοβας. Το 1574 ο Μαξιμιλιανός Β΄ της Αγίας Ρωμαϊκής Αυτοκρατορίας, αναβάθμισε το Μομφερράτο σε δουκάτο.

Εκείνη την εποχή το Μομφερράτο ήταν συνολικής έκτασης 2750 τ.χλμ., και αποτελείτο από δύο χωριστά τμήματα που συνόρευαν με το Δουκάτο της Σαβοΐας, το Δουκάτο του Μιλάνου καθώς και την Δημοκρατία της Γένοβας. Πρωτεύουσά του ήταν το Καζάλε Μονφεράτο.

Με τον Πόλεμο της διαδοχής της Μάντοβας (1628–1631), ένα τμήμα του δουκάτου πέρασε στην κατοχή της Σαβοΐας, με το υπόλοιπο τμήμα να περνά, και αυτό, στην κατοχή της Σαβοΐας το 1708, καθώς ο Λεοπόλδος Α΄ της Αγίας Ρωμαϊκής Αυτοκρατορίας, κατέλαβε την κυριότερη κτήση των Γκονζάγα, το Δουκάτο της Μάντοβας. Ο επόμενος απόγονος του Οίκου των Γκονζάγα αργότερα αποζημιώθηκε με την παραχώρηση σε αυτόν του Δουκάτου του Τέσεν στη Σιλεσία.
Επαρχιακή Ποδοσφαιρική Ομοσπονδία Λεμεσού

Η Επαρχιακή Ποδοσφαιρική Ομοσπονδία Λεμεσού (ΕΠΟΛ) είναι ποδοσφαιρική ομοσπονδία της επαρχίας Λεμεσού. Αποτελεί μία εκ των 11 αγροτικών (τοπικών) ομοσπονδιών μελών της Συνομοσπονδία Τοπικών Ομοσπονδιών Κύπρου (ΣΤΟΚ), τρεις εκ των οποίων εδρεύουν στην επαρχία Λεμεσού.
Φοινικάρια

Τα Φοινικάρια είναι κοινότητα της επαρχίας Λεμεσού στην Κύπρο.
Τρόι Σιβάν

Ο Τρόι Σιβάν Μέλλετ (γεννημένος στις 5 Ιουνίου 1995), περισσότερο γνωστός ως Τρόι Σιβάν (Troye Sivan), είναι γεννημένος στη Νότια Αφρική Αυστραλός τραγουδιστής, τραγουδιστής, ηθοποιός και προσωπικότητα του YouTube. Ως ηθοποιός, έχει ενσαρκώσει τη νεαρότερη εκδοχή του ομώνυμου χαρακτήρα στη ταινία των X-Men του 2009 υπό τον τίτλο "X-Men Origins: Wolverine" (2009), ενώ υποδύθηκε τον κύριο χαρακτήρα της τριλογίας ταινιών "Spud". Ο Σιβάν πραγματοποιούσε, επίσης, τακτικά βίντεο στο YouTube, ενώ, στις 2 Απριλίου 2016, αριθμούσε άνω των 4 εκατομμυρίων εγγεγραμμένους χρήστες και άνω των 241 εκατομμυρίων προβολών συνολικά.

Στις 15 Αυγούστου 2014, ο Σιβάν κυκλοφόρησε το πρώτο του EP μέσω σημαντικής δισκογραφικής εταιρείας, υπό τον τίτλο "TRXYE", το οποίο έφτασε έως τον αριθμό 5 του U.S. "Billboard" 200. Το πρώτο single από το συγκεκριμένο EP, υπό τον τίτλο "Happy Little Pill", έφτασε ως τον αριθμό 10 στα charts της Αυστραλίας. Στις 4 Σεπτεμβρίου 2015, ο Σιβάν κυκλοφόρησε το δεύτερο EP του μέσω σημαντικής δισκογραφικής εταιρείας, υπό τον τίτλο "Wild". Το πρώτο του studio album, υπό τον τίτλο "Blue Neighbourhood", κυκλοφόρησε στις 4 Δεκεμβρίου. Το πρώτο του single, υπό τον τίτλο "Youth", αποτέλεσε το πρώτο single του Σιβάν που εισήλθε στο Top 40 της κατάταξης "Billboard" Hot 100, φτάνοντας έως την 23η θέση.

Το βίντεό του, "The 'Boyfriend' Tag", σε συνεργασία με τον επίσης vlogger Τάιλερ Όουκλι τους απέφερε ένα Teen Choice Award στα πλαίσια της κατηγορίας "Choice Web Collaboration". Τον Οκτώβριο του 2014, το "Time" συμπεριέλαβε τον Σιβάν στην κατηγορία "25 Most Influential Teens of 2014".
Datsun 17

Το Datsun 17 ήταν ένα αυτοκίνητο πόλης, που κατασκεύαζε η ιαπωνική αυτοκινητοβιομηχανία Datsun, από τον Απρίλιο του 1938 έως τα τέλη του ίδιου έτους. Ήταν το τελευταίο προπολεμικό επιβατικό αυτοκίνητο παραγωγής της Datsun πριν τη διακοπή της παραγωγής I.X. αυτοκινήτων, η οποία ίσχυσε με σκοπό την εντατικοποίηση των στρατιωτικών δραστηριοτήτων της Ιαπωνίας. Ως αποτέλεσμα, η παραγωγή του διατηρήθηκε για μόλις μισό έτος, ενώ αντιθέτως η έκδοση 17 Truck (ελαφρύ φορτηγό) παρήχθη μέχρι τον Ιανουάριο του 1944. Τελικώς, τη θέση του Datsun 17 μετά το τέλος του δευτέρου παγκοσμίου πολέμου ανέλαβε το Datsun DA το 1947.
Toyota Prius

Το Toyota Prius είναι ένα υβριδικό αυτοκίνητο, που παράγεται από την ιαπωνική αυτοκινητοβιομηχανία Toyota, από τον Δεκέμβριο του 1997 έως σήμερα, σε 4 γενιές. Το Prius έγινε διαθέσιμο από όλους τους αντιπροσώπους στην Ιαπωνία στα τέλη του 1997 και έγινε το πρώτο στην ιστορία υβριδικής τεχνολογίας αυτοκίνητο μαζικής παραγωγής. Τελικώς, έγινε διαθέσιμο παγκοσμίως το 2000. Οι μεγαλύτερες αγορές του, είναι η Ιαπωνία και οι Ηνωμένες Πολιτείες.
Toyota Hilux

Το Toyota Hilux είναι ένα επαγγελματικό pick-up αυτοκίνητο, που παράγεται από την ιαπωνική αυτοκινητοβιομηχανία Toyota, από τον Μάρτιο του 1968 έως σήμερα, σε 8 γενιές. Από τον Μάιο του 2015 βρίσκεται στην όγδοη γενιά του. Διατίθεται σε όλα σχεδόν τα κράτη διεθνώς, εκτός από την Ιαπωνία, τις ΗΠΑ, τον Καναδά, τη Βόρεια Κορέα και τη Νότια Κορέα.
Ευστράτιος Πέτρου ο Κυδωνιεύς

Ο Ευστράτιος Πέτρου ο Κυδωνιεύς (1824-1841) ήταν εκπαιδευτικός.
Ελληνοϊσραηλινές σχέσεις

Οι Ελληνοϊσραηλινές σχέσεις αναφέρονται στις διμερείς διπλωματικές σχέσεις μεταξύ Ελλάδας και Ισραήλ. Το Ισραήλ εκπροσωπείται στην Ελλάδα μέσω της πρεσβείας του στην Αθήνα και η Ελλάδα εκπροσωπείται στο Ισραήλ μέσω της πρεσβείας της στο Τελ Αβίβ.

Από το 2008 οι Ελληνο-ισραηλινές σχέσεις διανύουν μια χρυσή περίοδο, καθώς η Αθήνα και η Ιερουσαλήμ έχουν σφυρηλατήσει έναν νέο στρατηγικό συνεταιρισμό. Η έναρξη της συμμαχίας μεταξύ των δύο χωρών επισημοποιήθηκε με την ιστορική ανταλλαγή επισκέψεων των Πρωθυπουργών της Ελλάδας και του Ισραήλ, Γιώργου Παπανδρέου και Βενιαμίν Νετανιάχου.
Ουνιόν Λυξεμπούρ

Η Ουνιόν Λυξεμπούρ ήταν μια ποδοσφαιρική ομάδα από το Λουξεμβούργο (πόλη). Είχε ιδρυθεί το 1925 και διαλύθηκε το 2005. Έδρα της ομάδας ήταν το Stade Achille Hammerel, χωρητικότητας 5814 θεατών. Είχε κατακτήσει 6 φορές το Πρωτάθλημα ποδοσφαίρου Λουξεμβούργου (1926-27, 1961-62, 1970-71, 1989-90, 1990-91, 1991-92) και 10 φορές το κύπελλο της χώρας (1946-47, 1958-59, 1962-63, 1963-64, 1968-69, 1969-70, 1985-86, 1988-89, 1990-91, 1995-96)

Κατηγορία:Ιδρύσεις ποδοσφαιρικών ομάδων το 1925
Κατηγορία:Ποδοσφαιρικές ομάδες Λουξεμβούργου
Πανεπιστήμιο του Βύρτσμπουργκ

Το Πανεπιστήμιο του Βύρτσμπουργκ είναι ένα πανεπιστήμιο στο Βύρτσμπουργκ, στη Γερμανία, που ιδρύθηκε το 1402. Το πανεπιστήμιο είναι μέλος της ομάδας Κοΐμπρα (Coimbra Group).
Fiat 500L

Το Fiat 500L είναι ένα μίνι πολυμορφικό (mini MPV) αυτοκίνητο, που παράγεται από την ιταλική αυτοκινητοβιομηχανία Fiat, από τον Απρίλιο του 2012 έως σήμερα. Το μοντέλο έχει έντονη αισθητική ομοιότητα, εξωτερικά και εσωτερικά, με το Fiat Nuova 500 που εισήχθη το 2007, ενώ φέρει και τους ίδιους κινητήρες με αυτό, πλην όμως βασίζεται σε άλλη πλατφόρμα, μεγαλύτερων διαστάσεων, και είναι αποκλειστικά 5-πορτο, σε αντίθεση με το 3-πορτο Nuova 500. Η ονομασία 500L υποδηλώνει την αισθητική ομοιότητα με το 500 και ειδικότερα το L σημαίνει large / μεγάλο.
Κωνσταντίνος Δεστούνης

Ο Κωνσταντίνος Δεστούνης είναι Έλληνας σολίστ. Γεννήθηκε στην Αθήνα το 1991. 

Σπούδασε στο τμήμα Μουσικής Επιστήμης και Τέχνης του Πανεπιστημίου Μακεδονίας και ειδικεύεται στο Πιάνο.
Έχει τιμηθεί με το βραβείο της Ακαδημίας Αθηνών το 2011, με το Χρυσό Μετάλλιο της Unesco, ενω έχει τιμητικές διακρίσεις από την Πρυτανεία του Πανεπιστημίου Μακεδονίας. 

Ως σολίστ έχει κάνει σύμπραξη με την Φιλαρμονική Ορχήστρα της Βρέμης, την Συμφωνική Ορχήστρα της Καμπέρα (Αυστραλία), την Κρατική Ορχήστρα Αθηνών, την Κρατική Ορχήστρα Θεσσαλονίκης, την Εθνική Συμφωνική Ορχήστρα της ΕΡΤ, τη Συμφωνική Ορχήστρα του Δήμου Αθηναίων, τη Συμφωνική Ορχήστρα του Δήμου Θεσσαλονίκης, τη Sinfonietta Αθηνών, την Ορχήστρα του Πανεπιστημίου Μακεδονίας και την Ορχήστρα του Κρατικού Ωδείου Θεσσαλονίκης. 
Πρόσφατα κατέκτησε το πρώτο βραβείο στον Διεθνή Διαγωνισμό Πιάνου «Southern Highlands International Piano Competition» που διεξήχθη στην Αυστραλία 1-12 Οκτωβρίου.

* Επίσημη ιστοσελίδα
Σχολή του Μάνχαϊμ

Στα πλαίσια της επιστήμης της μουσικολογίας, ο όρος Σχολή του Μάνχαϊμ αναφέρεται στις καινοτόμες τεχνικές που υιοθετήθηκαν από την αυλική ορχήστρα της πόλης Μάνχαϊμ, περί τα τέλη του 18ου αιώνα. Παράλληλα, υπό τον ίδιο όρο συγκαταλέγονται και οι συνθέτες οι οποίοι έγραψαν μουσική για την εν λόγω ορχήστρα και συνεπώς το ύφος που αναπτύχθηκε στους κόλπους της.

Ειδικότερα, στις καινοτόμες τεχνικές που πιστώνονται ως επινόηση και «σήμα κατατεθέν» της ορχήστρας, υπήρξε η διαφοροποίηση του μέρους των πνευστών από τα έγχορδα, καθώς και το περίφημο "κρεσέντο", η βαθμιαία δηλαδή μεγέθυνση του ήχου από το σύνολο της ορχήστρας. Το "γενικό κρεσέντο" και οι εν γένει ομαδικές «μουσικές χειρονομίες» (γενικές παύσεις, γενική ελάττωση του ήχου), όπως και οι διάφορες μιμήσεις εν είδει «ειδικού εφέ» (κελάηδισμα πουλιών, «εκτόξευση της ρουκέτας» κλπ.) υπήρξαν εξαιρετικά δημοφιλείς στη φιλότεχνη τάξη της εποχής, κάτι που καταφαίνεται στα μουσικά έργα της περιόδου.

Ανάμεσα στους συνθέτες που συγκαταλέγονται στη Σχολή του Μάνχαϊμ διακρίνονται οι Γιόχαν και Καρλ Στάμιτς, Φραντς Ξάφερ Ρίχτερ, Κρίστιαν Κάναμπιχ κ.ά. Μέσω του ρεπερτορίου της, η ορχήστρα και ο ιδιάζων για την εποχή τρόπος της, συνέβαλε καθοριστικά στην ανάπτυξη και εδραίωση άλλων μουσικών σχημάτων, αλλά και επηρέασε σημαντικά την καλλιτεχνική προσέγγιση πολλών συνθετών, όπως τους Φραντς Γιόζεφ Χάυντν, Λέοπολντ Χόφμαν καθώς και τον Βόλφγκανγκ Αμαντέους Μότσαρτ, κάτι που αποτυπώνεται κυρίως στα μεταγενέστερα έργα τους.

Από τα μέσα του 18ου αιώνα η Σχολή του Μάνχαϊμ σταδιακά πέρασε τα τοπικά σύνορα και η επίδρασή της κατέστη εμφανής και στο εξωτερικό, αρχικά στη Γαλλία και στη συνέχεια στην υπόλοιπη Δυτική Ευρώπη.

Στις μέρες μας η Σχολή του Μάνχαϊμ αποτελεί αντικείμενο μελέτης της μουσικολογίας και η αναπαραγωγή του ρεπερτορίου της εμπίπτει στο γενικότερο πλαίσιο της ιστορικά τεκμηριωμένης εκτελεστικής πρακτικής.
Ατιφέτε Γιαχιάγκα

Η Ατιφέτε Γιαχιάγκα (Atifete Jahjaga, 20 Απριλίου 1975-) είναι η 4η Πρόεδρος του Κοσόβου και η πρώτη γυναίκα στο αξίωμα αυτό. Είναι επίσης η πρώτη ανεξάρτητη υποψήφια, η πρώτη γυναίκα αρχηγός κράτους στα σύγχρονα Βαλκάνια και η νεότερη εκλεγείσα σε αξίωμα. Υπηρέτησε ως υποδιευθύντρια της Αστυνομίας του Κοσόβου. Είχε τον τίτλο της Υποστρατήγου (Major General),<ref name="election/rank">"Atifete Jahjaga zgjidhet presidente e Republikës" "Telegrafi.com" 7-4-2011 (προσπελάστηκε 6-4-2011)</ref> ο ανώτατος βαθμός για τις γυναίκες στην Νοτιοανατολική Ευρώπη.

Μέχρι σήμερα είναι η μοναδική πρόεδρος που εξελέγη από τον πρώτο γύρο της ψηφοφορίας. Ο μόνος πρόεδρος που έλαβε περισσότερες ψήφους ήταν ο Ιμπραχίμ Ρουγκόβα, διορισθείς από το κοινοβούλιο το 2002 με 88 ψήφους υπέρ και 3 κατά στον τρίτο γύρο.
BBC Καιρός

Το BBC Καιρός (αγγ. BBC Weather) είναι τμήμα του BBC, το οποίο αναλαμβάνει την προετοιμασία και τη μετάδοση δελτίων καιρού. Από το 1922 μέχρι το 2018, οι πληροφορίες περί πρόβλεψης παρέχονταν από τη βρετανική εθνική μετεωρολογική υπηρεσία "Met Office". Από τότε, παρέχονται από τον ευρωπαϊκό ιδιωτικό οργανισμό "MeteoGroup" ιδιοκτησία της "General Atlantic". Ο μακροβιότερος μετεωρολόγος του BBC Καιρός ήταν ο Michael Fish, ο οποίος εμφανιζόταν για 36 χρόνια από το 1974 μέχρι το 2010.
Πλοίο-φάντασμα

Πλοίο-φάντασμα αποκαλείται ένα σκάφος που πλέει στην ανοιχτή θάλασσα, χωρίς να υπάρχει άνθρωπος για να το κυβερνήσει. Σπανιότερα, ο όρος χρησιμοποιείται για σκάφη που έχουν εγκαταλειφθεί σε κάποιο λιμάνι, περιμένοντας την πώλησή τους σε κάποιο διαλυτήριο.

Η ναυτική ιστορία (αλλά και μυθολογία) είναι γεμάτη από πλοία-φαντάσματα. Αρκετές περιπτώσεις έχουν εξακριβωθεί ιστορικά, κατά τις οποίες το πλήρωμα εκκένωσε το σκάφος ή πέθανε εν πλω και αυτό συνέχισε να κινείται για ικανό χρονικό διάστημα, μέχρι να ανακαλυφθεί από παραπλέοντα σκάφη, να προσαράξει σε κάποια ακτή ή απλά να βυθιστεί. Υπάρχουν όμως και άλλες που ανάγονται ξεκάθαρα στη σφαίρα του θρύλου και της δεισιδαιμονίας, με γνωστότερο παράδειγμα τον "Ιπτάμενο Ολλανδό", για τον οποίο οι διηγήσεις ξεκίνησαν το 17ο αιώνα και έγιναν πολύ δημοφιλείς στο ευρύ κοινό κατά το 19ο, σε βαθμό που αρκετοί ναυτικοί ήταν σίγουροι ότι τον συνάντησαν σε κάποιο ταξίδι τους, ανάμεσά τους και ο Βρετανός μονάρχης Γεώργιος Ε΄ (είχε υπηρετήσει στο πολεμικό ναυτικό ως πρίγκιπας).

Τέλος, υπάρχουν περιπτώσεις, όπου είναι δυσδιάκριτα τα όρια μεταξύ πραγματικότητας και μύθου, όπως η αγγλική ημιολία "Τζένι" που φέρεται να χάθηκε στο Πέρασμα Ντρέικ (νοτίως του Ακρωτηρίου Χορν) το 1823, για να ανακαλυφθεί στο Νότιο Ωκεανό δεκαεπτά χρόνια αργότερα, με τα πτώματα του πληρώματος παγωμένα. Ή αναφορές από το Μεσαίωνα και τους πρώτους αιώνες της σύγχρονης εποχής για πλοία-φαντάσματα, των οποίων το πλήρωμα είχε πεθάνει από κάποια ασθένεια και θα την μετέδιδαν σε όποιον τα συναντούσε - είτε είναι όλες πραγματικές είτε όχι, κάπως έτσι έφτασε στην Ιταλία ο φοβερός "Μαύρος Θάνατος" στα μέσα του 14ου αιώνα.
52975 Σύλλαρος

Ο 52975 Σύλλαρος είναι ένας αστεροειδής που ανακαλύφθηκε από τον Νίκολ Ντανζλ στις 12 Οκτωβρίου του 1998, ο οποίος έκανε παρατηρήσεις από το Παρατηρητήριο Κιττ Πικ που βρίσκεται στην Αριζόνα των ΗΠΑ. Ανήκει στα αντικείμενα της Ζώνης του Κάιπερ και συγκαταλέγεται επίσης ως Κένταυρος. Πήρε το όνομά του από τον ομώνυμο κένταυρο της ελληνικής μυθολογίας, ενώ πριν του δοθεί αυτό το όνομα έφερε την προσωρινή ονομασία 1998 TF35. 

Ο Μάικ Μπράουν και η ομάδα του μέτρησαν το φάσμα του 52975 Σύλλαρου με το Τηλεσκόπιο Κεκ και τότε του αποδόθηκε το ρεκόρ για το ασθενέστερο φάσμα από όλα τα αντικείμενα της Ζώνης του Κάιπερ. Ο Σύλλαρος έφτασε για τελευταία φορά στο περιήλιό του τον Σεπτέμβριο του 1998.
Οχιά της Μήλου

Η Οχιά της Μήλου, "Macrovipera schweizeri" (Werner, 1935) είναι ένα ιοβόλο είδος φιδιού της οικογένειας Viperidae, ενδημικό των Κυκλάδων.
Καράσο

Το Καράσο (ισπαν.: Carazo) είναι ένα από τα 17 διαμερίσματα της Νικαράγουα. Πρωτεύουσά του είναι η Χινοτέπε.
Πάνος Κατσαρέας

Ο Πάνος Κατσαρέας (1912 - 1947) ήταν αξιωματικός του ελληνικού Στρατού Ξηράς που κατά τη διάρκεια της κατοχής εντάχθηκε στα Τάγματα Ασφαλείας. Στη συνέχεια, την περίοδο του εμφυλίου πολέμου σχημάτισε την παραστρατιωτική οργάνωση "ΕΑΟΚ" (Εθνικές Αντικομμουνιστικές Ομάδες Κυνηγών) με κύριο σκοπό την εξόντωση των Κομμουνιστών.
Τζούσα Βουλίσεβιτς

Ο Τζούσα Βουλίσεβιτς ("σερβικά : Ђуша Вулићевић") (Αζανία, περίπου 1771 - Σμεντέρεβο 1805) ήταν Κνεζ του Σμεντέρεβο και ένας από τους διοργανωτές της πρώτης σερβικής εξέγερσης. Πέθανε στις μάχες για την απελευθέρωση της Σμεντέρεβο το 1805.

Ο αδελφός του ήταν ο Βούισα Βουλίτσεβιτς που έμεινε γνωστός ως ο δολοφόνος του Καραγιώργη.
Μενγκίστου Χαϊλέ Μαριάμ

Ο Μενγκίστου Χαϊλέ Μαριάμ (αμχαρική γλώσσα: መንግስቱ ኃይለ ማርያም, γενν. 21 Μαΐου 1937) είναι Αιθίοπας στρατιωτικός και δικτάτορας. Κυβέρνησε δικτατορικά από το 1977 ως το 1991 ως κομμουνιστής.
Ποταμόχοιρος

Ο Ποταμόχοιρος (Potamochoerus),είναι ένα γένος Αρτιοδάκτυλων Θηλαστικών και ανήκει στην οικογένεια των Συΐδων.Στο γένος αυτό ανήκουν 2 είδη:Ο Ποταμόχοιρος των Θάμνων (Potamochoerus Larvatus) και ο Κόκκινος Ποταμόχοιρος (Potamochoerus Porcus).
Ο Κύκλος

Ο Κύκλος (με υπότιτλο: Φύλλα του λόγου και της τέχνης) ήταν λογοτεχνικό περιοδικό με προσανατολισμό κυρίως στην ποίηση, αλλά και σε πεζά κείμενα ελλήνων λογοτεχνών, το οποίο κυκλοφόρησε στην Ελλάδα από τον ποιητή Απόστολο Μελαχρινό μεταξύ 1931-1939 και ξαναεκδόθηκε μετά την Κατοχή μεταξύ 1945 - 1947.
Βούισα Βουλίτσεβιτς

Ο Βούισα Βουλίτσεβιτς ("σερβικά : Вујица Вулићевић") (Αζανία 1773 - Grčac 11 Μαρτίου 1828) ήταν Κνεζ από την εποχή της Πρώτης σερβικής εξέγερσης.

Ήταν παντρεμένος με την αδελφή της πριγκίπισσας, συζύγου του Μίλος Ομπρένοβιτς, Λλιούμπλιτσα, το γένος Βουκομάνοβιτς. Αδελφός του ήταν ο Τζούσα Βουλίσεβιτς που σκοτώθηκε στις μάχες του Σμεντέρεβο το 1804.

Το 1817 στο Ραντοβάνισκι ένα δάσος κοντά στο Βελίκα πλάνα, πήρε μέρος στην δολοφονία του Καραγιώργη έπειτα από παραγγελία του Μήλου Ομπρένοβιτς. Ο Καραγιώργης έδειχνε εμπιστοσύνη στο πρόσωπο του. Σε μια ένδειξη μετάνοιας έχτισε αργότερα μία ξύλινη εκκλησία.

Θάφτηκε στο μοναστήρι της Πινόσαβα, Κουσαντάκ , κοντά στον τάφο του Μιλόϊα Τζάκα.
St. Anger

St. Anger είναι ο τίτλος του όγδοου στούντιο δίσκου του Αμερικάνικου Heavy Metal συγκροτήματος Metallica, ο οποίος κυκλοφόρησε στις 5 Ιουνίου του 2003 μέσω της δισκογραφικής εταιρείας "Elektra Records".
Αχλαδόβουνο

Το Αχλαδόβουνο ή Αχλαδοβούνι ή "Αχλάτ Τσάλ" ή "Τσαλ" είναι βουνό της Θράκης στην Περιφερειακή Ενότητα Ξάνθης. Έχει μέγιστο υψόμετρο 1.415 μέτρα στην "(κορυφή Τσάλι ή Τσαλ)" που δεσπόζει στο βορειοδυτικό ορίζοντα της πόλης της Ξάνθης. Αποτελεί νότια απόληξη της οροσειράς της Κεντρικής Ρόδόπης και θεωρείται ορισμένες φορές, ως νότια απόληξη και συνέχεια της οροσειράς της Κούλας. Εκτός από το Τσαλ, άλλες κορυφές είναι το Καρπούζι (1.286 μ.), η Πυραμίδα (1.170 μ.), ο Μεγάλος Λόφος (1.145 μ.) κ.α. 

Ο ορεινός όγκος του Αχλαδόβουνου χωρίζεται βόρεια, από τον Ερύμανθο (Χαϊντού), με το πέρασμα του Λυκοδρομίου και ανατολικά, από την Καμέρτζη με τον Κόσυνθο. Δυτικά, καταλήγει στα Στενά του Νέστου, ενώ νότια, καταλήγει στην πεδιάδα της Βιστονίας ή Ξάνθης.

Στις πλαγιές του Αχλαδόβουνου υπάρχουν οι ακόλουθοι οικισμοί:

Βόρεια:
* Μέγα Εύμοιρο: [ 66 ]
* Γέρακας: [ 31 ]
* Πίλημα: [ 85 ]
Ανατολικά:
* Ξάνθη: [ 56.122 ]
* Μονή Παμμεγίστων Ταξιαρχών: [ 76 ]
* Παλαιά Μορσίνη: [ 230 ]
Νότια:
* Αγέλη: [ 0 ]
* Γαλάνη: [ 108 ]
Δυτικά:

* Λιβερά: [ 0 ]

* Κομνηνά: [ 261 ]
Γιουτζίν Γουίγκνερ

Ο Γιουτζίν Γουίγκνερ ("Eugene Paul Wigner", ουγγρικά: "Wigner Jenő Pál", 17 Νοεμβρίου 1902 – 1 Ιανουαρίου 1995), ήταν Αμερικανός θεωρητικός φυσικός και μαθηματικός ουγγρικής καταγωγής. Μοιράσθηκε κατά το ήμισυ το Βραβείο Νόμπελ Φυσικής του 1963 «για τη συμβολή του στη θεωρία του ατομικού πυρήνα και των στοιχειωδών σωματιδίων, ειδικότερα μέσω της ανακάλυψης και εφαρμογής θεμελιωδών αρχών συμμετρίας» (το άλλο μισό του Βραβείου δόθηκε από κοινού στους Μαρία Γκέπερτ-Μάγιερ και Χανς Γιένσεν). Πράγματι, ο Γουίγκνερ έθεσε τα θεμέλια της θεωρίας των συμμετριών στην κβαντομηχανική και ερεύνησε τη δομή του ατομικού πυρήνα. Είναι ωστόσο σημαντική η συνεισφορά του στα καθαρά μαθηματικά, με τη διατύπωση αρκετών θεωρημάτων. Ιδιαίτερα το «Θεώρημα του Γουίγκνερ» αποτελεί έναν από τους ακρογωνιαίους λίθους της μαθηματικής θεμελιώσεως της κβαντομηχανικής.
Υπέρ Κτησιφώντος περί του στεφάνου

Ο λόγος του Δημοσθένη Υπέρ Κτησιφώντος περί του στεφάνου, όπως είναι η πλήρης ονομασία του, ή Περί του στεφάνου, είναι μια από τις πιο γνωστές αγορεύσεις του Αθηναίου ρήτορα, η οποία εκφωνήθηκε το 330 π.Χ..
Πραγιούθ Τσαν-ότσα

Ο Πραγιούθ Τσαν-ότσα (Prayuth Chan-ocha, στα ταϊλανδέζικα: ประยุทธ์ จันทร์โอชา, γενν. στις 21 Μαρτίου 1954) είναι αξιωματικός του στρατού από την Ταϊλάνδη και επικεφαλής της στρατιωτικής χούντας που κυβερνά τη χώρα. Από τον Οκτώβριο του 2010 είναι διοικητής του Βασιλικού Στρατού. Στις 22 Μαΐου 2014 προέβη σε στρατιωτικό πραξικόπημα και ανέτρεψε την υπηρεσιακή κυβέρνηση. Έκτοτε ασκεί την εκτελεστική εξουσία, ως επικεφαλής του Εθνικού Συμβουλίου για την Ειρήνη και την Τάξη.
Θεωρείται εκπρόσωπος του σκληροπυρηνικού πυρήνα του στρατεύματος και ήταν ένας από τους κύριους οργανωτές των διώξεων από το στρατό εναντίον των υποστηρικτών της αντιπολίτευσης το 2009 και το 2010 (οι διαδηλωτές έμειναν γνωστοί ως "Κόκκινα Πουκάμισα"). 

Κατά την πολιτική κρίση του 2013-14 ο Πραγιούθ ισχυρίστηκε ότι ο στρατός ήταν ουδέτερος.

Έπειτα από τις βίαιες επιθέσεις με στόχο τους αντικυβερνητικούς διαδηλωτές, ο Πραγιούθ κήρυξε το στρατιωτικό νόμο στις 20 Μαΐου 2014 και αυτοανακηρύχθηκε "επικεφαλής της Διοίκησης για την Διατήρηση της Ειρήνης και της Τάξης". Παρότι επέμεινε ότι ο διορισμός του δεν ήταν πραξικόπημα και ότι η υπηρεσιακή κυβέρνηση θα συνέχιζε το έργο της, ο Πραγιούθ ξεκίνησε πραξικόπημα εναντίον της κυβέρνησης στις 22 Μαΐου 2014. Τέθηκε επικεφαλής της χούντας, που αποκαλείται Εθνικό Συμβούλιο για την Ειρήνη και την Τάξη.

Ο Τσαν-ότσα διορίστηκε ως πρωθυπουργός στις 21 Αυγούστου 2014 από το Κοινοβούλιο, το οποίο ελέγχεται από τη χούντα και αποτελείται ως επί το πλείστον από αστυνομικούς και στρατιωτικούς. Λίγες ημέρες αργότερα ο διορισμός του εγκρίθηκε και από το Βασιλιά.

Έπειτα από τη διενέργεια εκλογών το 2019 εξελέγη πρωθυπουργός από το νέο κοινοβούλιο στις 5 Ιουνίου 2019.
Φραντς Χάλντερ

Ο Φραντς Χάλντερ ("Franz Halder", 30 Ιουνίου 1884 – 2 Απριλίου 1972) ήταν Γερμανός στρατηγός, επικεφαλής της Ανώτατης Διοίκησης Στρατού (OKH, Oberkommando des Heeres) από το 1938 ως τον Σεπτέμβριο του 1942, οπότε και απομακρύνθηκε, λόγω των ιδιαίτερα συχνών διαφωνιών του με τον Χίτλερ. Ο Χάλντερ τηρούσε ημερολόγιο για την περίοδο που διετέλεσε στη θέση αυτή, που ισοδυναμούσε με αυτήν του Αρχηγού του Γενικού Επιτελείου Στρατού. Το ημερολόγιο αυτό, το οποίο έχει εκδοθεί ως βιβλίο, αποτελεί σημαντική πηγή πληροφοριών για τους ιστορικούς που ασχολούνται με τον Β΄ Παγκόσμιο Πόλεμο, τον Χίτλερ και το κόμμα του. Το ημερολόγιο αυτό αποτελεί σταθερή πηγή αναφοράς στο βιβλίο του Ουίλιαμ Σίρερ "Η Άνοδος και η Πτώση του Τρίτου Ράιχ" (The Rise and Fall of the Third Reich).
Χουάν Κάρλος Βαρέλα

Ο Χουάν Κάρλος Βαρέλα ("Juan Carlos Varela Rodríguez", 12 Δεκεμβρίου 1963-) είναι πολιτικός από τον Παναμά και υπηρέτησε ως πρόεδρος της χώρας από τον Ιούλιο του 2014 ως τον Ιούλιο του 2019. Κέρδισε στις εκλογές του 2014.

Στις 3 Μαΐου 2009 εξελέγη αντιπρόεδρος με πρόεδρο το Ρικάρδο Μαρτινέλι και η ορκωμοσία τους έγινε την 1η Ιουλίου. Από το 2009 ως το 2011 υπηρέτησε και ως υπουργός Εξωτερικών.

Είναι παντρεμένος με τη δημοσιογράφο Λορένα Καστίγιο.
Τσοντάλες

Το Τσοντάλες (ισπαν.: Chontales) είναι ένα από τα 17 διαμερίσματα της Νικαράγουα. Πρωτεύουσά της είναι η Χουιγάλπα.
Τζων Χολμς

Ο Τζων Χολμς (πλήρες όνομα: Τζων Κέρτις Εστές, "John Curtis Holmes", 8 Αυγούστου 1944 - 13 Μαρτίου 1988) ήταν Αμερικανός πορνογραφικός ηθοποιός.
Λι Κετσιάνγκ

Ο Λι Κετσιάνγκ ("李克强", 17 Ιουλίου 1955) είναι ο πρωθυπουργός της Λαϊκής Δημοκρατίας της Κίνας και γενικός γραμματέας του Κουμουνιστικού Κόμματος της Κίνας. Ο Κετσιάνγκ, που είναι διδάκτορας οικονομικών, είναι εκτός από επικεφαλής της κυβέρνησης της Κίνας και ηγετική φυσιογνωμία όσον αφορά την οικονομική πολιτική της χώρας. Είναι επίσης αντιπρόεδρος της Επιτροπής Εθνικής Ασφάλειας και ο δεύτερος τη τάξει στην Κεντρική Επιτροπή του Πολιτικού Γραφείου του Κομμουνιστικού Κόμματος Κίνας, που είναι το όργανο που ντε φάκτο κυβερνά τη χώρα. Ο Κετσιάνγκ ανήκει στην πέμπτη γενιά ηγετικών στελεχών του ΚΚΚ.

Από το 2008 έως το 2013 ο Κετσιάνγκ υπηρέτησε στη θέση του Αναπληρωτή Πρωθυπουργού, στην κυβέρνηση του τότε Πρωθυπουργού Ουέν Ζιαμπάο. Οι επίσημες αρμοδιότητές του περιελάμβαναν την οικονομική ανάπτυξη, τον έλεγχο των τιμών, την κλιματική αλλαγή και τον μακροοικονομικό σχεδιασμό.

Η ανέλιξη του Κετσιάνγκ στο κόμμα άρχισε από την Κομμουνιστική Νεολαία. Από το 1998 έως το 2004 ο Κετσιάνγκ υπηρέτησε στη θέση του Κυβερνήτη της περιφέρειας Χενάν καθώς και σε αυτή του περιφερειακού Γραμματέα του Κόμματος. Κατόπιν μετακινήθηκε έως το 2007 στη θέση του περιφερειακού Γραμματέα της περιφέρειας Λιαονίνγκ.
Γιάνος Άντερ

Ο Γιάνος Άντερ (János Áder, 9 Μαΐου 1959-) είναι Ούγγρος δικηγόρος και πολιτικός, Πρόεδρος της Ουγγαρίας από τις 10 Μαΐου 2012. Υπηρέτησε νωρίτερα ως πρόεδρος της Εθνοσυνέλευσης την περίοδο 1998 - 2002. Ο Άντερ επανεξελέγη πρόεδρος το 2017.
Εστελί

Το Εστελί (ισπανικά: "Estelí"), ή Βίγια δε Σαν Αντόνιο δε Πάβια δε Εστελί (Villa de San Antonio de Pavia de Estelí) είναι η τρίτη μεγαλύτερη πόλη της Νικαράγουας και η πρωτεύουσα του ομώνυμου διαμερίσματος και δήμου. Έχει πληθυσμό 129.787 κατοίκων (απογραφή 2005). Βρίσκεται βορειοδυτικά της χώρας και κεντρικά του διαμερίσματος. Βρίσκεται 150 χλμ. βόρεια της Μανάγουα.
Τόμας Κάβεντις

Ο Τόμας Κάβεντις ("Thomas Cavendish", 19 Σεπτεμβρίου 1560 – Μάιος 1592) ήταν Άγγλος θαλασσοπόρος, εξερευνητής και μισθοφόρος. Το 1586, επικεφαλής τριών καταδρομικών πλοίων και με εντολή της βασίλισσας Ελισάβετ, αναχώρησε από το Πλίμουθ κατευθυνόμενος προς τη Νότια Αμερική, για να επιχειρήσει πειρατική καταδρομή σε ισπανικά καράβια. Αφού διέσχισε τα στενά του Μαγγελάνου, λεηλάτησε τις ισπανικές αποικίες της δυτικής ακτής της Νότιας Αμερικής. Πέρασε από τις Φιλιππίνες, την Ιάβα και το ακρωτήριο της Καλής Ελπίδας και, το 1588, επέστρεψε στο Πλίμουθ μεταφέροντας πλούσια λεία. Ήταν ο πρώτος εξερευνητής που ολοκλήρωσε τον περίπλου της Γης έχοντας ξεκινήσει την αποστολή του με αυτόν το συγκεκριμένο σκοπό. Το 1591 πραγματοποίησε νέα παρόμοια αποστολή, κατά τη διάρκεια της οποίας, όμως, πέθανε.



Κατηγορία:Άγγλοι εξερευνητές
Riven

Το Riven είναι βιντεοπαιχνίδι περιπέτειας και γρίφων πρώτου προσώπου, συνέχεια του "Myst". Αναπτύχθηκε από την Cyan Worlds, εταιρεία που δημιούργησαν οι αδελφοί Ραντ και Ρόμπιν Μίλερ.
Κλαούντιο Ρανιέρι

Ο Κλαούντιο Ρανιέρι (ιταλικά: "Claudio Ranieri", γεννημένος στις 20 Οκτωβρίου 1951 στη Ρώμη) είναι Ιταλός πρώην ποδοσφαιριστής που αγωνιζόταν ως αμυντικός και νυν προπονητής ποδοσφαίρου. Έχει διατελέσει χρέη τεχνικού κατά το παρελθόν για λογαριασμό σπουδαίων ευρωπαϊκών συλλόγων, όπως οι Κάλιαρι, Νάπολι, Φιορεντίνα, Βαλένθια, Ατλέτικο Μαδρίτης, Τσέλσι, Πάρμα, Γιουβέντους, ΑΣ Ρόμα, Ίντερ και Μονακό. Στις 25 Ιουλίου 2014 ανακοινώθηκε επίσημα η συμφωνία του με την Ε.Π.Ο. ώστε να αναλάβει χρέη ομοσπονδιακού προπονητή της Εθνικής Ελλάδας, θέση από την οποία αποχώρησε τον Νοέμβριο του ίδιου έτους. Στη συνέχεια ανέλαβε τη Λέστερ Σίτι, με την οποία κατέκτησε τη Πρέμιερ Λιγκ τη σαιζόν 2015-16 και απολύθηκε από αυτή μετά τα ανεπιτυχή αποτελέσματα της επόμενης σεζόν.
Maladroit

Το Maladroit είναι το τέταρτο στούντιο άλμπουμ της αμερικάνικης μπάντας Weezer. Κυκλοφόρησε στις 14 Μαΐου του 2002 από την Geffen Records. Το άλμπουμ είναι το πρώτο της μπάντας με τον μπασίστα Scott Shriner, που αντικατέστησε τον Mikey Welsh το 2001. Το Maladroit περιέχει heavy metal riffs, πράγμα ασυνήθιστο στις προηγούμενες κυκλοφορίες των Weezer. 

Μέχρι τον Δεκέμβριο του 2007, το άλμπουμ είχε πουλήσει 605.000 αντίτυπα στις Ηνωμένες Πολιτείες. Έφτασε στο # 3 του Billboard 200 και γρήγορα πήρε χρυσή πιστοποίηση από την RIAA.

Το όνομα του άλμπουμ δόθηκε από ένα μέλος του επίσημου φόρουμ των Weezer, ονόματι "Lethe". Το εξώφυλλο επιλέχθηκε μέσω διαγωνισμού. Αυτό είναι το πρώτο άλμπουμ των Weezer που περιέχει τους στίχους στο λεύκωμα.
Sly and the Family Stone

Οι Sly and the Family Stone ήταν αμερικανικό μουσικό συγκρότημα από το Σαν Φρανσίσκο, που υπήρξε από τους θεμέλιους λίθους στην δημιουργία της σόουλ και της φανκ. Το συγκρότημα ιδρύθηκε το 1967 και διαλύθηκε το 1983. Ο ιδρυτής και φυσικός ηγέτης του συγκροτήματος Σλάι Στόουν είναι ένας προικισμένος μουσικός που παίζει πολλά μουσικά όργανα, τραγουδάει και γράφει μουσική. Τα περισσότερα μέλη του συγκροτήματος υπήρξαν συγγενείς και φίλοι του Σλάι. Το συγκρότημα υπήρξε το πρώτο φυλετικά ενοποιημένο γκρουπ στην αμερικανική ροκ-ποπ σκηνή, καθώς και το πρώτο με μέλη και από τα δύο φύλα.

Το συγκρότημα ιδρύθηκε όταν οι αδελφοί Σλάι και Φρέντυ ένωσαν τις μπάντες τους ("Sly and the Stoners" και "Freddy and the Stone Souls") το 1967. Τα υπόλοιπα μέλη ήταν η τρομπετίστα Σύνθια Ρόμπινσον, ο ντράμερ Γρεγκ Έρικο, ο σαξοφωνίστας Τζέρυ Μαρτίνι και ο μπασίστας Λάρυ Γκρέιαμ. Μέσα στον χρόνο τους πλαισίωσε η αδερφή τους Ρόουζη Στόουν στα πλήκτρα και το πιάνο. Στις επιτυχίες τους περιλαμβάνονται πέντε τοπ-10 τραγούδια και τέσσερις δίσκοι που επηρέασαν την Αμερικανική μουσική, από την ποπ, τη σόουλ, την R&B και τη φανκ μέχρι τη χιπ χοπ.

Κατά τη διάρκεια της δεκαετίας του '70 το συγκρότημα έπαιξε πιο δυναμική φανκ, που επηρέασε τη μουσική βιομηχανία όσο και οι πρώτες κυκλοφοφορίες του. Παρ' όλα αυτά, ως αποτέλεσμα του εθισμού των μελών στα ναρκωτικά και των συγκρούσεων μεταξύ τους, η μπάντα διαλύθηκε το 1975. Ο Σλάι συνέχισε να ηχογραφεί με το συγκρότημα, και το όνομά του, μέχρι το 1983. Το 1987 ο Σλάι συνελήφθη και καταδικάστηκε για χρήση κοκαΐνης, ωστόσο αργότερα κατάφερε να αποτοξινωθεί.
Μπακούμπα

Η Μπακούμπα (αραβικά: بعقوبة, αραμαϊκά: ܒܰܩܽܘܒܰܐ) είναι η πρωτεύουσα του ιρακινού κυβερνείου Ντιγιάλα, στο κεντρικό Ιράκ. Η Μπακούμπα υπολογίστηκε ότι το 2011 είχε περίπου 175.000 κατοίκους. Βρίσκεται στις όχθες του ποταμού Ντιγιάλα, περίπου 60 χιλιόμετρα βορειοανατολικά της Βαγδάτης. Το όνομά της προέρχεται από τα αραμαϊκά και σημαίνει σπίτι του Ιακώβ. Η πόλη υπάρχει από τους προ-Αραβικούς χρόνους. Κατά τη διάρκεια της βασιλείας των Αββασιδών ήταν μια ακμάζουσα πόλη χάρις στο εμπόριο φρούτων και χουρμάδων. Ήταν επίσης σημαντική στάση στο δρόμο που ένωνε τη Βαγδάτη με το Χορασάν, τμήμα του δρόμου του μεταξιού και των μπαχαρικών. Σήμερα, η πόλη βρίσκεται υπό την κατοχή του Ισλαμικού Κράτους.
Έρικ Κρίστιαν Όλσεν

Ο Έρικ Κρίστιαν Όλσεν ("Eric Christian Olsen", γενν. 31 Μαΐου 1977) είναι Αμερικανός ηθοποιός.
Χέρμπι Χάνκοκ

Ο Χέρμπι Χάνκοκ ("Herbie Hancock", 12 Απριλίου 1940 - ...) είναι Αμερικανός μουσικός της τζαζ βραβευμένος με Όσκαρ καλύτερης μουσικής αλλά και με πολλά βραβεία Γκράμι. Γεννήθηκε το 1940 στο Σικάγο .

Ασχολήθηκε με σχεδόν όλα τα είδη της τζαζ τα οποία εξελίχθηκαν προς το τέλος του 20ου αιώνα και την αρχή του 21ου. Υιοθέτησε ηλεκτρονικά όργανα καθώς και ηλεκτρονικές μεθόδους παραγωγής μουσικής και ανέπτυξε ένα προσωπικό και χαρακτηριστικό στυλ. Ταυτόχρονα, συνέχισε να εξασκείται στο πιάνο, δημιουργώντας συνεχώς καινούριες φόρμες.

Ξεκίνησε ώς μαθητευόμενος πιανίστας στην ηλικία των επτά. Στα έντεκα ήταν ο σολίστ σε κονσέρτο για πιάνο του Μότσαρτ, με την Φιλαρμονική του Σικάγου. Σπούδασε στο Γκρηνέλ Κόλετζ και ακολούθως, κλήθηκε από τον Ντόναλντ Μπερντ, το 1961, να συμμετάσχει στο συγκρότημα του, στη Νέα Υόρκη. Σύντομα η Μπλου Νόουτ του πρόσφερε σόλο συμβόλαιο. Το 1963 ενώθηκε με τη μπάντα του Μάιλς Ντέιβις, με την οποία έμεινε για πέντε χρόνια, επηρεάζοντας ολόκληρο το μουσικό της στυλ. Ταυτόχρονα συνέχισε να συνθέτει καταπληκτικά μουσικά κομμάτια.

Το 1968 ηχογράφησε το φανκ άλμπουμ Φατ Αλμπέρτα Ροτούντα και το 1969 δημιούργησε ένα προοδευτικό τζαζ-ροκ σεξτέτο. Δυστυχώς η μπάντα διαλύθηκε το 1973, διότι τελείωσαν τα χρήματα. Ως επόμενο βήμα, δημιούργησε ένα τρομερό φανκ συγκρότημα και εξέδωσε το άλμπουμ Χεντ Χάντερς, το οποίο έγινε το δημοφιλέστερο (σε πωλήσεις) τζαζ άλμπουμ της εποχής. Κατά το υπόλοιπο της δεκαετίας 70, ο Χάνκοκ συνέχισε με ηλεκτρονική τζαζ-φανκ και ντίσκο. Το 1983 κατάφερε ένα χιτ στο MTV, με το τραγούδι Ρόκιτ. Κατά τις δεκαετίες '90 και '00, ο Χάνκοκ συνέχισε την μουσική πρωτοπορία στους χώρους της τζαζ. Το 2010 έγινε Δημιουργικός Διευθυντής της Φιλαρμονικής του Λος Άντζελες.
Πολ Μπέτανι

Ο Πολ Μπέτανι ("Paul Bettany", 27 Μαΐου 1971) είναι Άγγλος ηθοποιός. Είναι γνωστός για το ρόλο του στην ταινία Ένας Υπέροχος Άνθρωπος στο ρόλο του Τσαρλς.
Νταλκάουε

Το Νταλκάουε (ισπανικά: "Dalcahue", ισπαν. : [dalˈkawe]) είναι μια πόλη-λιμάνι και κοινότητα στο νησί Τσιλοέ, στην Περιφέρεια Λος Λάγος της Χιλής. Σύμφωνα με την απογραφή του 2002, η κοινότητα Νταλκάουε εκτείνεται σε μια έκταση 1239,4 τ.χλμ. και είχε 10.693 κατοίκους.

Ως κοινότητα, το Νταλκάουε είναι μια διοικητική διαίρεση τρίτου επιπέδου της Χιλής, που διοικείται από ένα δημοτικό συμβούλιο και διευθύνεται από έναν δήμαρχο, ο οποίος εκλέγεται άμεσα κάθε τέσσερα χρόνια.

Η πόλη εξυπηρετείται από το Αεροδρόμιο Μοκοπούγι, που συνδέει το νησί Τσιλοέ με το υπόλοιπο της Χιλής
Ίγκορ Σουβάλοφ

thumb|right|Ο Ίγκορ Σουβάλοφ
O Ίγκορ Ιβάνοβιτς Σουβάλοφ (ρωσικά: Игорь Иванович Шувалов, γεννημένος στις 4 Ιανουαρίου 1967) είναι Ρώσος δικηγόρος και πολιτικός. Από τον Μάιο του 2012 υπηρετεί ως πρώτος Αναπληρωτής Πρωθυπουργός της Ρωσίας, στην σημερινή κυβέρνηση του Προέδρου Πούτιν. Στην προηγούμενη κυβέρνηση του τότε Προέδρου Ντιμιτρι Μεντβεντεφ υπηρέτησε στην ίδια θέση. Ως πρώτος αναπληρωτής πρωθυπουργός είναι το πιο υψηλόβαθμο στέλεχος του υπουργικού συμβουλίου μετά τον πρωθυπουργό, καθώς και υπεύθυνος για τον ομοσπονδιακό προϋπολογισμό και την οικονομική πολιτική.
Πριγκίπισσα Ελεονώρα των Αστουριών

Η Πριγκίπισσα Ελεονώρα των Αστουριών (Ισπανικά: "Leonor, Princesa de Asturias" 31 Οκτωβρίου 2005-) είναι η μεγαλύτερη κόρη του Βασιλιά Φίλιππου ΣΤ΄ της Ισπανίας και της Βασίλισσας Λετίθια της Ισπανίας.

Η Ελεονώρα είναι η πρώτη στη γραμμή διαδοχής στον ισπανικό θρόνο. Σύμφωνα με τον ισπανικό Σύνταγμα του 1978, έγινε διάδοχος μετά την άνοδο του πατέρα της στις 19 Ιουνίου 2014, λαμβάνοντας τον επίσημο τίτλο της Πριγκίπισσας των Αστουριών και των ιστορικών τίτλων της Πριγκίπισσας της Χερόνας, της Πριγκίπισσας της Βιάνας, της Δουκίσσας του Μοντμνπλάνκ, της Κοντέσας της Σερβέρας και της Λαίδης του Μπαλαγέρ. Η μικρότερη αδελφή της, η Ινφάντα Σοφία, την ακολουθεί στη γραμμή της διαδοχής.
Αντώνιος Πάντος

Ο Αντώνιος Πάντος (8 Δεκεμβρίου 1925 - 6 Μαΐου 2014) ήταν Έλληνας πολιτικός, που υπηρέτησε ως βουλευτής. Νωρίτερα διετέλεσε κοινοτάρχης και δήμαρχος στο Βελεστίνο.
Ινφάντα Σοφία της Ισπανίας

Η Ινφάντα Σοφία της Ισπανίας (ισπανικά: "Sofía de Borbón y Ortiz", 29 Απριλίου 2007) είναι η μικρότερη κόρη του βασιλιά Φιλίππου ΣΤ΄ και της βασίλισσας Λετίθια της Ισπανίας. 

Έχει μια μεγαλύτερη αδελφή, την Πριγκίπισσα Ελεονώρα των Αστουριών, την οποία ακολουθεί στη γραμμή διαδοχής του ισπανικού θρόνου.
Τσέις Κρόφορντ

Ο Κρίστοφερ Τσέις Κρόφορντ (αγγλικά: "Christopher Chace Crawford", 18 Ιουλίου 1985) είναι Αμερικανός ηθοποιός.
Wrong Man

240px|thumb|"Ο Γουίλιαμς το 2006"
Το Wrong Man είναι τραγούδι του χαρντ ροκ συγκροτήματος Deep Purple, το τρίτο του δίσκου Rapture of the Deep, ο οποίος κυκλοφόρησε το Νοέμβριο του 2005 στην Ευρώπη από την "Edel Records" και στην Αμερική από την "Eagle Records".

Οι στίχοι του τραγουδιού είναι εμπνευσμένοι από την ιστορία του Γουέιν Γουίλιαμς, ενός άντρα ο οποίος φυλακίστηκε υπό αμφισβητούμενες καταστάσεις, με τον τραγουδιστή των Deep Purple, Ίαν Γκίλαν, να πιστεύει στην αθωότητα του, όπως δήλωνε σε συναυλίες του συγκροτήματος.
Επίθεση στον Αξιό

Η Επίθεση στον Αξιό έλαβε χώρα από τις 14 μέχρι τις 29 Σεπτεμβρίου 1918 και ήταν μεγάλη επιχείρηση στα πλαίσια του Μακεδονικού Μετώπου του Πρώτου Παγκοσμίου Πολέμου. Μετά από πολλή προετοιμασία, οι συμμαχικές στρατιές στην Ανατολή κατάφεραν να διασπάσουν τις δυνάμεις των Κεντρικών Αυτοκρατοριών (γερμανικές-βουλγαρικές) και να αναγκάσουν τη Βουλγαρία να παραδοθεί, με αποτέλεσμα να αποκτήσουν στρατηγικό και επιχειρησιακό πλεονέκτημα κατά των Κεντρικών Δυνάμεων.